Numsa gaan geweld, intimidasie uitbrei – praag.co.za — 20 jaar jonk!
Intussen het honderde metaalbedrywe oral in die land gesê hulle word deurentyd deur Numsa-lede afgedreig met geweld, vandalisme, klipgooiery en aanvalle op personeel en klante.
In Wadeville, Germiston is 'n brandbom binne in 'n kantoor geslinger, voertuie onder klippe gesteek en 'n bakkie aan die brand gesteek.
Stakers spioeneer op fabriekspersele in Wadeville en laat weet mekaar per selfoon as hulle werkers, selfs nie-lede van Numsa opmerk wat opdaag vir werk.
By 'n ander fabriek in Gauteng is 7 voertuie beskadig deur stakers wat nie deel van die personeel is nie en by 'n ander is hekke afgebreek toe 'n groot groep stakers met pangas voor die perseel opgedaag het.
In 'n ander geval is 'n opsigter by 'n plastiekfabriek na buite gesleep en bewusteloos geslaan nadat stakers die hekke afgebreek het en die eiendom geplunder het.
Oproepe na die polisie het onbeantwoord gebly.
Dit volg nadat Seifsa die vakbond se eis vir 'n skikking verwerp het. Seifsa sê Numsa se voorstel vir 'n tien persent verhoging oor drie jaar, of alternatiewelik 10 persent vir elke jaar, is nie bekostigbaar nie.
Seifsa sê die huidige aanbod op die tafel wat tien persent in die eerste jaar behels, nege-komma-vyf persent in die tweede en nege persent in die derde jaar, is al wat hulle kan bekostig.
Sommige klein sakeondernemings sê die staking gaan hulle knak. Werkers wat nie lede van die vakbond is nie, eis ook van hulle vergoeding omdat hulle verhoed word om te werk.
Skrywer praagGepubliseer op 15 Julie 2014 Kategorieë Nuus, SakeSleutelwoord Germiston, geweld, intimidasie, metaalbedryf, NUMSA, staking, Wadeville